Per primera vegada, el concurs d'innovació oberta impulsat per Polítiques Digitals ha sortit de l'àmbit urbà per contribuir a garantir la igualtat d'oportunitats en l'entorn rural.
La solució de transport a demanda Shotl s'endú el primer premi i l'ocasió de fer un pilot amb l'ARCA, i la plataforma de logística circular compartida Volta guanya el premi extraordinari de l'ACM i l'Associació de Micropobles de Catalunya.
Les propostes d'Easy2bwise i Sense4Care obtenen el segon i tercer premi en la final celebrada al Centre Tecnològic Forestal de Catalunya, on les 10 empreses finalistes han competit en directe.
Aquesta edició ha comptat amb la col·laboració de l'Associació d'Iniciatives Rurals de Catalunya (ARCA), que ha plantejat 5 reptes per afavorir el desenvolupament rural
Les solucions innovadores basades en tecnologies digitals avançades proposades per les empreses Shotl, Easy2bwise, Sense4Care i Maccion han estat les guanyadores de la sisena edició del concurs d'innovació oberta promogut pel Departament de Polítiques Digitals i Administració Pública SmartCatalonia Challenge, que ahir va celebrar la final al Centre Tecnològic Forestal de Catalunya, a Solsona.
L'acte va comptar amb la participació del director general d'Innovació i Economia Digital, Dani Marco; del director general Desenvolupament Rural, Oriol Ansón, i del vicepresident de l'Associació d'Iniciatives Rurals de Catalunya, Sebastià Mata.
A la final hi van competir en directe un total de 10 empreses seleccionades com a finalistes entre les 64 propostes que s'han presentat en aquesta edició, la primera que surt de l'àmbit urbà en què s'havia focalitzat fins ara el concurs per centrar-se en la transformació del medi rural.
Per això, en aquesta edició s'ha comptat amb la col·laboració de l'Associació d'Iniciatives Rurals de Catalunya (ARCA), que és qui ha definit els reptes i necessitats del medi rural a resoldre amb l'aplicació de solucions tecnològiques innovadores.
Després que les empreses finalistes presentessin en directe les solucions dissenyades per donar resposta als reptes plantejats, un jurat integrat per representants del Departament de Polítiques Digitals, l'ARCA, l'Associació Catalana de Municipis (ACM), l'Associació de Micropobles de Catalunya i la Fundació i2CAT va triar els quatre projectes guanyadors:
Les tres primeres propostes guanyadores han rebut premis en metàl·lic per un valor total de 20.000 euros i, en el cas de la primera, l'oportunitat de fer una prova pilot sobre el terreny amb l'ARCA.
A més, l'Associació Catalana de Municipis i l'Associació de Micropobles de Catalunya han patrocinat un quart premi, l'extraordinari, de 8.000 euros i amb la possibilitat de fer una prova pilot amb aquestes entitats del món local.
Sobre l'SmartCatalonia Challenge amb l'ARCA
L'SmartCatalonia Challenge és el concurs d'innovació oberta promogut pel Departament de Polítiques Digitals en el marc de l'estratègia SmartCatalonia per incentivar les pimes i startups tecnològiques a crear solucions que donin resposta als reptes que plantegen municipis i entitats del país.
En la seva sisena edició, dedicada a la transformació del medi rural, l'Associació d'Iniciatives Rurals de Catalunya (ARCA), en col·laboració amb el Departament d'Agricultura, Ramaderia, Pesca i Alimentació, ha estat l'encarregada de plantejar els 5 reptes a què han hagut de donar resposta les empreses participants: